Notum sit omnibus ad quos presens cartula pervenerit, quod Willelmus Viarii, canonicus Eduensis, laudantibus et consentientibus nepotibus suis Willelmo, Pelerino, Symone, titulo pignoris obligavit Willelmo de Sedeloco, pro viginti duabus marchis argenti, domum suam que est ante ecclesiam beati Lazari, ipsamque gageriam promisit dicto Willelmo de Sedeloco et heredibus suis, fide corporaliter prestita, adversus omnes homines garantire. Si vero prefatus Willelmus de Sedeloco terram predicte domui coherentem adquirere poterit, in qua construat cameras privatas que serviant utrique domui sue videlicet proprie et domui pariter obligate, que contigue sunt, memoratus Willelmus canonicus medietatem pecunie ad hoc opus impense tam pro emptione terre quam pro constructione predictarum camerarum dicto Willelmo de Sedeloco vel heredibus suis reddere tenetur, eademque pecunia et quicquid in ruinis ejusdem domus reparandis vel in ipsa domo cooperienda idem Willelmus de Sedeloco impendet, ad cognitionem et consilium Girardi de Rebello et Pasquelini consanguinei sui totum super domum ipsam computabitur. Ne hujus rei series vel oblivione depereat, vel, quod absit, alicujus malignitate valeat infirmari, ad consensum et instantiam utriusque Willelmi, appositum est huic cartule sigillum venerabilis Hugonis, Eduensis prepositi et episcopalium procuratoris. Similiter et capitulum sancti Nazarii Eduensis, ad petitionem ipsorum, eamdem cartulam sigilli sui munimine roborari fecerunt. Huic facto interfuerunt Humbertus de Bussolio, sancti Petri abbas, Bernardus, senescallus, Bartholomeus de Liernaies, Girardus de Rebello, Pasquelinus. Acta sunt hec dominice incarnationis anno Mº CCº quarto. Preterea sciendum est quod si quis de predicta gageria Willelmo de Sedeloco inquietaret, et dictus Willelmus canonicus nollet eam ipsi Willelmo garantire, plegios habet de predicta pecunia Bernardum, senescallum, de tercio; Girardum de Rebello, de tercio, et Pasquelinum de tercio.